ยังคงตรวจค้นเชิงรุกผู้ติดเชื้อเป็นกลุ่มก้อน 29 คลัสเตอร์ ใน 19 เขต ของกรุงเทพฯ ล่าสุดพบคลัสเตอร์ใหม่ที่ตลาดยิ่งเจริญ
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า ผู้ติดเชื้อระลอกใหม่ กรุงเทพฯ มีผู้ติดเชื้อสูงสุด โดยมีผู้ติดเชื้อเพิ่มขึ้นวันนี้ 1,317 ราย, จังหวัดปริมณฑล มีผู้ติดเชื้อวันนี้ 710 ราย และมี 23 จังหวัดที่ผู้ติดเชื้อเป็นศูนย์ ขณะที่ในเรือนจำมีรายงานการติดเชื้อ ตั้งแต่วันที่ 13 พฤษภาคม จนถึงขณะนี้มีผู้ติดเชื้อในเรือนจำแล้ว 11,428 รายนอกจากนี้ กรุงเทพฯ ร่วมกับกรมควบคุมโรค และภาคเอกชน ยังคงลงพื้นที่เร่งตรวจเชิงรุก 29 คลัสเตอร์ ใน 19 เขต ซึ่งหลายพื้นที่ต้องติดตามอย่างใกล้ชิด เช่น เขตดินแดง ที่ตลาดห้วยขวาง และแฟลตดินแดง, เขตราชเทวี บริษัทไฟแนนซ์ ประตูน้ำ ชุมชนริมคลองแสนแสบ แฟลตรถไฟมักกะสัน, เขตหลักสี่ แคมป์คนงาน ยังคงพบผู้ติดเชื้อเพิ่มขึ้น, แคมป์คนงานก่อสร้าง 2 แห่ง เขตวัฒนา, บางเขน ตลาดยิ่งเจริญ เป็นคลัสเตอร์ล่าสุดที่พบผู้ติดเชื้อ       ส่วนการค้นหาเชิงรุกจังหวัดปริมณฑล ได้แก่ จังหวัดนนทบุรี ตลาดสดเทศบาล ตลาดศรีเมืองนนท์, สมุทรปราการ ชุมชนเคหะบางเสาธง,โรงงาน, ปทุมธานี ตลาดสี่มุมเมือง, สมุทรสาคร มีทั้งโรงงานและบริษัท       นพ.ทวีศิลป์ กล่าวว่า ขณะนี้โรงพยาบาลสนามบุษราคัม สร้างเสร็จเรียบร้อยแล้ว และมีผู้ป่วยเข้าพักรักษาตัว 267 ราย โดยมีทีมแพทย์และเจ้าหน้าที่สาธารณสุขจากต่างจังหวัด และในกรุงเทพฯ คอยดูแลอย่างใกล้ชิด